Γουίνστον Μπογκάρντε

Ολλανδία

Γεννημένος στο Ρότερνταμ, ο Μπογκάρντε ξεκίνησε την καριέρα του από την Σχιένταμσε Φότμπαλ Φερενίγκινγκ, ομάδα της Β' Κατηγορίας Ολλανδίας, αγωνιζόμενος αρχικά ως χαφ, ενώ στη συνέχεια μεταγράφηκε στην ομάδα της γενέτειράς του Σπάρτα Ρότερνταμ το καλοκαίρι του 1991 (προηγουμένως είχε ένα σύντομο πέρασμα ως δανεικός στην Εξέλσιορ, επίσης ομάδα του Ρότερνταμ), όπου σκόραρε τον απίστευτο αριθμό των 11 τερμάτων την σεζόν 1993–94, με την ομάδα του να παίρνει την πρόκριση για το Κύπελλο Ιντερτότο ΟΥΕΦΑ.
Ο Μπογκάρντε υπέγραψε με την ιστορική ομάδα του ΑΦΚ Άγιαξ το 1994, όπου μετά από μια μέτρια πρώτη σεζόν (παρέμεινε στον πάγκο στον τελικό της επιτυχημένης πορείας της ομάδας στο Τσάμπιονς Λιγκ), κατέστη βασικό στέλεχος της αμυντικής γραμμής του Αίαντα.

Στο εξωτερικό

Η ΑΚ Μίλαν απέκτησε τον Μπογκάρντε από τον Άγιαξ ενόψει της σεζόν 1997-98, αλλά πραγματοποίησε μόλις τρεις εμφανίσεις σε αγώνες πρωταθλήματος, στην διάρκεια της σύντομης παραμονής παραμονής του στο Μιλάνο. Τον Ιανουάριο του 1998, μετακόμισε στην ομάδα του συμπατριώτη του Λουίς Φαν Χάαλ Μπαρτσελόνα, με την οποία αγωνίστηκε σε 19 αγώνες στο δεύτερο μισό της σεζόν, κατά την διάρκεια της οποία η Barça κατέκτησε την Πριμέρα Ντιβιζιόν (και το Κύπελλο Ισπανίας).
Καθώς η πέραση του Ολλανδού προπονητή μειωνόταν στο Καμπ Νου, άλλο τόσο μειωνόταν και αυτή του Μπογκάρντε, ο οποίος αγωνίστηκε μόλις μία φορά στην μοναδική πλήρη σεζόν του με την ομάδα (κυρίως λόγω τραυματισμών του), αν και κατάφερε να επανέλθει με μια αξιοπρεπή παρουσία στην δεύτερή του (21 αγώνες, 2 τέρματα).
Ο Μπογκάρντε υπέγραψε στην Τσέλσι την σεζόν 2000–01, μετά από προτροπή του συμπατριώτη του Μάριο Μέλχιοτ να τον ακολουθήσει στην ομάδα του Λονδίνου. Αποκτήθηκε την περίοδο κατά την οποία προπονητής των Μπλε ήταν ο Τζιανλούκα Βιάλι — αν και ο τελευταίος ουδεμία ιδέα είχε περί της μεταγραφής, καθώς τις διαπργματεύσεις τις είχε αναλάβει αποκλειστικά ο τεχνικός διευθυντής της ομάδας Κόλιν Χάτσινσον. Ο Έμερσον Τόουμ, επίσης κεντρικός αμυντικός, πωλήθηκε εκείνη την περίοδο στην Σάντερλαντ. Λίγες εβδομάδες μετά την απόκτησή του από την ομάδα, ο νεοπροσληφθείς προπονητής Κλαούντιο Ρανιέρι εξέφρασε την επιθυμία του να αποχωρήσει ο παίκτης από τον σύλλογο.
Σύμφωνα με τον ίδιο τον Μπογκάρντε, του ήταν σχεδόν αδύνατο να βρει ομάδα που να του προσφέρει ισάξιο συμβόλαιο με αυτό που είχε υπογράψει στην Τσέλσι. Ένα συμβόλαιο υπερβολικό, καθώς η αγωνιστική του αξία σε καμία περίπτωση δεν δικαιολογούσε τον μισθό που προβλεπόταν σε αυτό. Τελικώς, επέλεξε να παραμείνει στην Τσέλσι τιμώντας το συμβόλαιό του (καθώς όπως ανέφερε του ήταν αδύνατο να βρει αλλού ανάλογο μισθό) εμφανιζόμενος καθημερινά στις προπονήσεις της ομάδας, αν και με αυτήν αγωνιζόταν πολύ σπάνια. Σχετικά με το συμβόλαιό του έχει αναφέρει, "Γιατί θα έπρεπε να πετάξω από το παράθυρο 15 εκατομμύρια €, όταν αυτά είναι ήδη δικά μου; Από την στιγμή που έβαλα την υπογραφή μου στο συμβόλαιο, τα λεφτά ήταν δικά μου, ήταν το συμβόλαιό μου." Συνολικά, αγωνίστηκε μόλις τέσσερις φορές με την Τσέλσι στην διάρκεια του τετραετούς συμβολαίου του, το οποίο του απέφερε το ποσό των £40,000 ανά εβδομάδα. Επιπλέον, η Τσέλσι κατέκτησε εγχώριο τίτλο αυτό το διάστημα, κάτι που απέφερε στον παίκτη ένα επιπλέον ποσό, κι αυτό παρά το γεγονός πως ο Μπογκάρντε δεν αγωνίστηκε καθόλου με την Τσέλσι στη διάρκεια αυτής της σεζόν.
Αφού αγωνίστηκε ως αλλαγή σε έναν αγώνα απέναντι στην Ίπσουιτς Τάουν, ανήμερα της Boxing Day του 2000, ο Μπογκάρντε πραγματοποίησε μόλις άλλη μία εμφάνιση με την Τσέλσι όσο το συμβόλαιό του ήταν σε ισχύ, μέχρι τον Ιούλιο του 2004. Και αυτή ήταν ως αλλαγή, αυτή την φορά απέναντι στην Τζίλιγχαμ ΦΚ για το Λιγκ Καπ Αγγλίας εκείνης της σεζόν, στις 6 Νοεμβρίου 2002.
Στη διάρκεια του περάσματός του από την Τσέλσι, ο αγγλικός ομάδα επιχείρησε επανειλημμένως να αποδεσμεύσει τον Μπογκάρντε λόγω των υψηλών απολαβών του. Όταν πλέον έγινε εμφανές πως δεν υπήρχαν ενδιαφερόμενοι για την αγορά του, η Τσέλσι τον έστειλε να προπονείται με τις ρεζέρβες και στη συνέχεια με την ομάδα νέων του συλλόγου του Λονδίνου, σε μια προσπάθεια να τον ωθήσει στην αποχώρηση. Έγινε επίσης η πλέον γελοιοποιούμενη ποδοσφαιρική φιγούρα από τα αγγλικά ΜΜΕ, κυρίως λόγω του μεγάλου εγωισμού του. Σχετικά με τον χλευασμό του οποίου έπεφτε θύμα από τα ΜΜΕ, ο Μπογκάρντε απάντησε, 'Αυτός ο κόσμος βασίζεται στο χρήμα, οπότε όταν σου προσφέρουν τόσα εκατομμύρια, το μόνο που μπορείς να κάνεις είναι να τα αρπάξεις. Λίγοι είναι οι άνθρωποι που θα εισπράξουν ποτέ τόσα πολλά. Εγώ είμαι από τους ελάχιστους τυχερούς που θα το κάνουν. Μπορεί να είμαι από τις πλέον χειρότερες μεταγραφές στην ιστορία του αγγλικού ποδοσφαίρου και της Πρέμιερ Λιγκ, αλλά δεν με νοιάζει.'
Στις 8 Νοεμβρίου 2005, ο Μπογκάρντε ανακοίνωσε την απόσυρσή του από τον χώρο του επαγγελματικού ποδοσφαίρου, έχοντας προηγουμένως αποτύχει να συμφωνήσει με οποιαδήποτε ομάδα μετά την αποχώρησή του από την Τσέλσι.

Διεθνής Καριέρα

Ως αποτέλεσμα των άκρως πειστικών και σταθερών σε απόδοση εμφανίσεων με τον Άγιαξ, ο Μπογκάρντε κλήθηκε να συμμετάσχει στο Euro 1996 από τον προπονητή της Ολλανδίας Γκους Χίντινκ, ο οποίος τον συμπεριέλαβε επίσης στην αποστολή για το Παγκόσμιο Κύπελλο του 1998. Αγωνίστηκε ως βασικός στην πρώτη, ενώ στην δεύτερη διοργάνωση αποτέλεσε αλλαγή του Άρθουρ Νιούμαν.
Ο Μπογκάρντε είχε την τύχη να πραγματοποιήσει το ντεμπούτο του σε Παγκόσμιο Κύπελλο, σε έναν αγώνα απέναντι στην Βραζιλία, για τα ημιτελικά της διοργάνωσης, καθώς ο βασικός στην ομάδα Νιούμαν είχε αποβληθεί στον προηγούμενο αγώνα απέναντι στην Αργεντινή, αλλά υπέστη έναν σοβαρό τραυματισμό στην κνήμη, στη διάρκεια προπόνησης, με αποτέλεσμα να εισαχθεί στο νοσοκομείο, με τον Φιλίπ Κοκού να παίρνει την θέση του στο βασικό σχήμα των Οράνιε.